b'\n_START_ARTICLE_\nPekel\n_START_SECTION_\nKr\xc5\xa1\xc4\x8danstvo\n_START_PARAGRAPH_\nPekel pomeni za vernike \xc5\xa1tevilnih verstev stanje trpljenja du\xc5\xa1e (lahko pa tudi telesa), ki so ga dele\xc5\xbeni hudobne\xc5\xbei po telesni smrti kot pla\xc4\x8dilo za svoje grehe. Popolno nasprotje pekla so nebesa - kraj nagrade za dobre. \xc5\xa0tevilna verstva predstavljajo pekel kot kraj naseljen z zlobnimi bitji (demoni, hudi\xc4\x8di), ki na razli\xc4\x8dne na\xc4\x8dine mu\xc4\x8dijo gre\xc5\xa1nike. Vladar pekla se imenuje Lucifer ali Satan._NEWLINE_V na\xc5\xa1i kulturi je najbolj znan kr\xc5\xa1\xc4\x8danski pekel. To je ve\xc4\x8dna kazen za nespokorjene gre\xc5\xa1nike, hkrati pa je to tudi kazen za padle angele (za angele, ki so se uprli Bogu). Kristjani verjamejo, da du\xc5\xa1e v peklu trpijo ve\xc4\x8dno trpljenje brez mo\xc5\xbenosti re\xc5\xa1itve, ker so svojo prilo\xc5\xbenost za re\xc5\xa1itev \xc5\xbee zamudili. Pekel je hkrati tudi popolna odsotnost Boga: greh pomeni oddaljevanje od Boga in v kon\xc4\x8dni fazi pripelje do najve\xc4\x8dje mo\xc5\xbene oddaljenosti od Boga. \xc5\xa0tevilni kristjani verjamejo, da zdaj pekel obstaja le kot stanje du\xc5\xa1e, po koncu \xc4\x8dasov (po sodnem dnevu) pa bo Bog vse ljudi telesno obudil in takrat bo pekel postal tudi kraj telesnega trpljenja.'